Document ID: 32012R1148

32012R1148
L 333/37
SLUŽBENI LIST EUROPSKE UNIJE
UREDBA KOMISIJE (EU) br. 1148/2012
od 4. prosinca 2012.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe sumpornog dioksida - sulfita (E 220-228) i propan-1,2-diol alginata (E 405) u pićima od fermentiranog grožđanog mošta
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 30. stavak 5.,
budući da:
(1)
Prilogom II. Uredbi (EZ) br. 1333/2008 utvrđuje se opis prehrambenih aditiva Unije odobrenih za uporabu u hrani i njihovi uvjeti uporabe.
(2)
Taj popis se može mijenjati u skladu s postupkom iz Uredbe (EZ) br. 1331/2008 Europskog parlamenta i Vijeća od 16. prosinca 2008. o utvrđivanju zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
U skladu s člankom 3. stavkom 1. Uredbe (EZ) br. 1331/2008, popis prehrambenih aditiva Unije može se ažurirati na inicijativu Komisije ili na temelju zahtjeva.
(4)
Zahtjev za odobrenje uporabe sumpornog dioksida - sulfita (E - 220-228) i propan-1,2-diol alginata (E 405) podnesen je 30. lipnja 2011. i stavljen je na raspolaganje državama članicama.
(5)
Postoji tehnološka potreba za uporabom sumpornog dioksida - sulfita (E 220-228) i propan-1,2-diol alginata (E 405) u pićima od fermentiranog grožđanog mošta. Sumporni dioksid - sulfiti (E220-228) dodaje se kako bi se zaustavila oksidacija i inhibirao rast mikroorganizama. On također zaustavlja rast nepoželjnih kvasaca tijekom drugog vrenja u bocama. Propan-1,2-diol alginat (E 405) dodaje se za stabiliziranje pjene, kako se mjehurići ugljičnog dioksida ne bi rasplinuli, čime se postiže kremastija i trajnija pjena.
(6)
Znanstveni odbor za hranu utvrdio je prihvatljive dnevne unose za sumporni dioksid - sulfite (E 220-228) (3) i za propan-1,2-diol alginat (E 405) (4). Pića od fermentiranog grožđanog mošta su alkoholna pića koja su zbog svojih svojstava usporediva s drugim alkoholnim pićima kao što su pivo i pića od slada. Konzumacija tih pića može se stoga smatrati alternativom konzumaciji drugih alkoholnih pića, posebno piva i pića od slada. Dodatna izloženost sumpornom dioksidu - sulfitima (E 220-228) i propan-1,2-diol alginatimu (E 405) zbog ove nove uporabe ostat će ograničena i neće dovesti do povećanja sveukupnog unosa. Stoga je primjereno dozvoliti uporabu sumpornog dioksida - sulfita (E 220-228) kao konzervansa i propan-1,2-diol alginata (E 405) kao stabilizatora pjene u pićima od fermentiranog grožđanog mošta.
(7)
U skladu s člankom 3. stavkom 2. Uredbe (EZ) br. 1331/2008, Komisija treba zatražiti mišljenje Europske agencije za sigurnost hrane kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008, osim ako dotično ažuriranje neće imati učinak na zdravlje ljudi. Budući da odobrenje uporabe sumpornog dioksida - sulfita (E 220-228) kao konzervansa i propan-1,2-diol alginata (E 405) kao stabilizatora pjene u pićima od fermentiranog grožđanog mošta predstavlja ažuriranje tog popisa koje neće imati učinak na zdravlje ljudi, nije potrebno tražiti mišljenje Europske agencije za sigurnost hrane.
(8)
U skladu s prijelaznim odredbama Uredbe Komisije (EU) br. 1129/2011 (5) popis prehrambenih aditiva utvrđen u Prilogu II. Uredbi (EZ) br. 1333/2008 primjenjuje se u načelu od 1. lipnja 2013. Kako bi se omogućila uporaba sumpornog dioksida - sulfita (E 220-228) i propan-1,2-diol alginata (E 405) u pićima od fermentiranog grožđanog mošta prije tog datuma, potrebno je navesti raniji datum primjene u pogledu te uporabe tih prehrambenih aditiva.
(9)
Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja i nisu im se usprotivili ni Europski parlament ni Vijeće,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. prosinca 2012.

Labels: 0
3
17